27.6.2023.
LV
Eiropas Savienības Oficiālais Vēstnesis
C 225/3
Priekšvārds 2022. gads bija zīmīgs ar vairākām svarīgām pārmaiņām, jo Uzraudzības komiteja divos posmos tika pilnīgi atjaunota atbilstīgi Eiropas Parlamenta, Padomes un Komisijas 2022. gada 28. marta lēmumam, ar ko ieceļ OLAF Uzraudzības komitejas jaunos locekļus.
Pirmie divi locekļi amatā stājās 28. martā, bet pārējie trīs – 23. septembrī.
Tā kā viens no pirmajiem diviem jaunieceltajiem locekļiem augustā atkāpās, tika iecelts jauns loceklis saskaņā ar OLAF regulas 15. panta 2. punktā noteikto procedūru.
Šīs izmaiņas ietekmēja komitejas darbu, kas varēja sākties tikai septembrī, kad komiteja beidzot sanāca jaunajā sastāvā.
Savukārt maijā Komisija iecēla amatā pirmo procesuālo garantiju kontrolieri.
Tas ir pilnīgi jauns amats, kas izveidots ar grozīto OLAF regulu.
Kontrolieris pilnīgi neatkarīgi izskata “attiecīgo personu” iesniegtās sūdzības saistībā ar OLAF atbilstību izmeklēšanām piemērojamajām procesuālajām garantijām, pamattiesībām un noteikumiem un šajā nolūkā paļaujas uz Uzraudzības komitejas sekretariāta sniegto juridisko un administratīvo atbalstu.
Komiteja atzinīgi vērtē jaunās procesuālo garantiju kontrolieres iecelšanu, jo tas vēl vairāk palielinās OLAF darbības pārredzamību un pārskatatbildību.
Turklāt komiteja arī uzskata, ka patlaban vairāk nekā jebkad iepriekš ir steidzami jāpalielina sekretariāta cilvēkresursi, ņemot vērā tam uzticētos papildu pienākumus sniegt juridisko un administratīvo atbalstu.
Neraugoties uz komitejas sastāva atjaunošanas procesa ietekmi uz tās darbību, komiteja galveno uzmanību pievērsa nākamā gada darba plānam un gaidāmajai OLAF Pamatnostādņu par izmeklēšanas procedūrām (PIP) pārskatīšanai, par ko komitejai 2023. gadā būs jāsniedz atzinums.
Tas ir ļoti svarīgs jautājums, jo pamatnostādnes ir OLAF darba un izmeklēšanas metožu pamats.
Pēc tam, kad septembra beigās komiteja apspriešanai no kontrolieres bija saņēmusi tās izstrādāto īstenošanas noteikumu sūdzību izskatīšanai projektu, kā paredzēts OLAF regulas 9.b panta 11. punktā, komiteja detalizēti izskatīja jaunos noteikumus un līdz oktobra beigām sniedza kontrolierei savus apsvērumus un piezīmes.
Tie tika ņemti vērā un atspoguļoti īstenošanas noteikumos, ko kontroliere pieņēma 2022. gada 16. novembrī.
Novembrī komiteja arī pieņēma Atzinumu Nr. 1/2022 par OLAF provizorisko 2023. gada budžeta projektu (PBP).
Gluži tāpat kā iepriekšējos gados, Komiteja tajā pauž bažas par OLAF cilvēkresursu mazināšanos.
Komiteja uzskata, ka OLAF darbinieku skaita būtiskā samazinājuma dēļ OLAF turpmāk vairs nevarēs pieņemt darbā augsti kvalificētus un šauri specializējušos darbiniekus, kas nepieciešami, lai veiktu tā uzdevumus, tostarp izveidotu un nodrošinātu pienācīgus kontroles mehānismus attiecībā uz Atveseļošanas un noturības mehānisma līdzekļu izmantošanu.
Visbeidzot, komitejas locekļu vārdā vēlos pateikties OLAF ģenerāldirektoram par atklāto un konstruktīvo pieeju un viedokļu apmaiņu ar komiteju, kā arī atzīmēt vērtīgo atbalstu, ko komitejai sniedz sekretariāta darbinieki, kuri darbojas tā vadītāja vadībā.
Dušan STERLE Uzraudzības komitejas priekšsēdētājs